《探芳信 春城连雨，游计因循，叔问拈梦窗雨声楼阁，寂寞收镫之句，切情依黯，约次其韵》
清代·朱祖谋

烛花瘦。问夜吟诗肩，清寒支否。殢剪镫帘幕，浇愁但偎酒。

细禽啼湿西崦梦，半落东风后。坐逡巡、泛舸游情，看花芳候。

岩径藓班绣。正撩乱苍鬟，钿尘迷昼。未稳阴晴，探奁卜、欠红豆。

翠眉谁惜年芳去，惟有纤纤柳。黯江城、似墨吴云满岫。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。